**ЗАКЛУЧОЦИ (НАСТАВНА ЕДИНИЦА 1: ОСНОВИ НА МЕДИУМСКАТА ПИСМЕНОСТ) – (податоците обновени во 2017 година се подвлечени)**

**стр.57 од Прирачникот**

• Медиумска писменост подразбира критичко проценување, употреба и толкување на медиумите и разни медиумски текстови.

• Сите медиумски пораки се конструирани и селективни и не се реалност сами по себе. Медиумските пораки се конструирани преку употреба на симболи (креативен медиумски јазик и текстови) кои имаат определени правила на употреба. Различна публика различно толкува иста медиумска порака бидејќи медиумскиот текст нема само едно значење.

• Најголем дел од медиумските пораки се создадени за стекнување профит и/или моќ и поради тоа кон објективноста на медиумските содржини секогаш треба да се има резерва. Затоа, треба да сме медиумски писмени за да не бидеме манипулирани.

• Сликата е предност на телевизијата, брзината го карактеризира радиото, а печатот е аналитичен медиум, при што читателот може неколкупати да се наврати на една иста содржина, да ја „преџвака“ и анализира.

• Интернет-медиумите може да „носат“ и видео и слика и текст и звук, а корисниците може да реагираат на содржините, да коментираат или критички да се осврнат на нив, па дури и да создаваат свои содржини кои може да ги прикачуваат на Интернет. Поради тоа се вели дека Интернетот е најдемократски медиум.

• Во Македонија, улогата на јавниот сервис ја врши Македонската радио и телевизија, а во мај 2017 година има уште 131 приватен електронски медиум (радија и телевизии), 5 дневни весници, три неделници, дваесетина месечни, периодични или специјализирани списанијаи сè поголем број интернет-медиуми.

• Некои од поголемите проблеми во медиумската сфера во Македонија се недозволената концентрација на сопственоста на медиумите и влијанието на економските и политичките елити врз медиумите.

• Функцијата на медиумите е да поттикнуваат плурализам на мислења, јавна дебата, и граѓанска партиципација во општеството, да ги промовираат демократските вредности, да се залагаат за слобода на изразувањето и слободата на говорот, што и во Македонија е уставно гарантирано право на секој граѓанин.

• Основа на етиката е бранењето на доброто и барањето да се прави добро, како и отфрлањето на злото. Суштината на моралот е како да се препознава што е добро, да се сака доброто и да се постапува добро, а да се открива, критикува и отфрла злото.